ПщIэ зыхуэтщI Владимир Владимир и къуэ!\nСирие Хьэрып Республикэм илъэсым щIигъуауэ политикэ зэпэщIэувэ­ны­гъэр щызэщIоплъэ. Правительствэм и дзэмрэ оппозицэ зэщIэузэдамрэ я зэныкъуэкъум хокIуадэ Урысейм и хэкуэгъуу Сирием щыпсэухэм ящыщ куэд, абыхэм яхэтщ адыгэхэри.\nУФ-м и Федеральнэ Зэхуэсым ФедерацэмкIэ и Советым и лIыкIуэ гуп Сирием щыIащ щытыкIэр зрагъэ­лъа­гъун, УФ-м и хэкуэгъухэмрэ ди лъэп­къэгъухэмрэ яхуэзэн папщIэ. Абыхэм яхэтащ Дунейпсо Адыгэ Хасэм, правительствэм емыпха зэгу­хьэ­­ныгъэхэми я лIыкIуэхэр. СХьР-м ще­кIуэкIыр зи нэкIэ зылъэгъуа лIыщ­хьэхэм жаIауэ щытащ Урысейм и хэкуэгъухэри ди лъэпкъэгъухэри щы­ты­кIэ гугъу къызэрихутар, абыхэм ящыщ куэдым Урысей Федерацэм къэIэпхъуэжыну гупыж зэраIэр.\nСХьР-м щыщ ди лъэпкъэгъухэр зэрыхуа щытыкIэр зыхуэдэми ахэр адэжь щIыналъэм къэкIуэжыну зэрыхуейми УФ-м и Жылагъуэ палатэм щытепсэлъыхьауэ щытащ. Абы къы­щагъэлъэгъуа чэнджэщхэр хуа­гъэхьащ УФ-м и Президентми, щIы­на­лъэ властхэм я органхэми.\nЗи ныбжь хэкIуэта, бзылъхугъэ, сабий куэд нобэ гугъу щохь Си­рием. Лажьэ лъэпкъ зимыIэ цIыхухэр хо­кIуадэ, мин бжыгъэм лей къатохьэ. ЗэщIэузэда къарухэм я зэпэщIэу­вэ­­ныгъэхэм я зэранкIэ, ди хэкуэгъухэр а къэралым къикIыжу Урысейм къа­гъэзэжыну Iэмал ягъуэтыркъым.\nКъэбэрдей-Балъкъэрымрэ Адыгеймрэ я жылагъуэ зэгухьэныгъэхэмрэ цIыхубэмрэ я жэрдэмкIэ ди лъэпкъэгъухэм зэрызащIэдгъэкъуэн Iэмалхэр къызэдгъэпэщри, языны­къуэхэм хэкум къагъэзэжащ. Ауэ, зауэр щызэщIэплъэ къэралым ди хэ­куэ­гъухэр дяпэкIи къитшыжын пап­щIэ къэрал дэIэпыкъуныгъэ дызэрыхуейр нэрылъагъущ.\nУрысей Федерацэм ис цIыхубэм щыщ лъэпкъхэр къызэрыпщыгу­гъым и кууагъымрэ жэуаплыны­гъэмрэ зыхэтщIэу, дынолъэIу, Сирием щыхэхэс ди лъэпкъэгъухэр къе­гъэ­лыным, адэжь лъахэм къэшэжыным пыщIа Iуэхухэм я хэ­кIы­пIэ­хэр бубзыхуну.\nАжахъуэ Къэнщобий, ДАХ-м и тхьэмадэ\nИсточник: газета «Адыгэ псалъэ»